FI Euroopan unionin virallinen lehti L 77/53

EUROOPAN PARLAMENTIN JA NEUVOSTON ASETUS (EU) 2016/400,

annettu 9 päivänä maaliskuuta 2016,

Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisessä assosiaatiosopimuksessa vahvistettujen suojalausekkeen ja toimenpiteiden kiertämisen ehkäisymekanismin täytäntöönpanosta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 207 artiklan 2 kohdan,

ottavat huomioon Euroopan komission ehdotuksen,

sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

noudattavat tavallista lainsäätämisjärjestystä (1),

sekä katsovat seuraavaa:

(1) Neuvosto valtuutti 15 päivänä kesäkuuta 2009 komission käynnistämään neuvottelut Moldovan tasavallan kanssa assosiaatiosopimuksen tekemiseksi unionin ja Moldovan tasavallan välillä.

(2) Neuvottelut saatiin menestyksekkäästi päätökseen ja Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välinen assosiaatiosopimus (2), jäljempänä ’sopimus’, allekirjoitettiin 27 päivänä kesäkuuta 2014, ja sitä on sovellettu väliaikaisesti 1 päivästä syyskuuta 2014.

(3) On tarpeen vahvistaa menettelyt, joilla taataan Moldovan tasavallan kanssa sovitun suojalausekkeen tehokas soveltaminen.

(4) Sopimukseen sisältyy myös toimenpiteiden kiertämisen ehkäisymekanismi, jolla etuustullit voidaan suspendoida väliaikaisesti tiettyjen tuotteiden osalta. On tarpeen vahvistaa myös menettelyt tämän mekanismin tehokasta soveltamista varten.

(5) Suojatoimenpiteitä voidaan harkita ainoastaan, jos kyseessä olevaa tuotetta tuodaan unioniin sellaisina lisääntyneinä määrinä, joko absoluuttisesti mitattuna tai suhteessa unionin tuotantoon, ja sellaisissa olosuhteissa, että tuonti aiheuttaa tai uhkaa aiheuttaa vakavaa haittaa niille unionin tuottajille, jotka tuottavat samankaltaisia tai suoraan kilpailevia tuotteita, kuten sopimuksen 165 artiklan 1 kohdassa määrätään.

(6) Sopimuksen 169 artiklassa tarkoitetut tietyt käsitteet, kuten ”vakava haitta”, ”vakavan haitan uhka” ja ”siirtymäkausi”, olisi määriteltävä.

(7) Sopimuksen seurannan ja uudelleentarkastelun sekä tutkimusten suorittamisen ja tarpeellisten suojatoimenpiteiden määräämisen olisi oltava mahdollisimman avointa.

(8) Komission olisi saatava jäsenvaltioilta tietoja ja saatavilla oleva näyttö sellaisista tuonnin kehityssuuntauksista, jotka saattavat edellyttää suojatoimenpiteiden soveltamista.

(9) Sen vuoksi on erittäin tärkeää, että kaikki Moldovan tasavallasta unionin alueelle tuotavia tuotteita koskevat tilastotiedot ovat luotettavia, kun arvioidaan, täyttyvätkö suojatoimenpiteiden soveltamisen edellytykset.

(10) Jos menettelyn vireillepanoon on riittävä alustava näyttö, komission olisi julkaistava ilmoitus Euroopan unionin virallisessa lehdessä.

(11) Olisi annettava yksityiskohtaiset säännökset tutkimusten aloittamisesta, asianomaisten osapuolten oikeudesta saada käyttöönsä ja tarkistaa kerätyt tiedot, asianomaisten osapuolten kuulemisesta sekä niiden mahdollisuudesta esittää kantansa.

(12) Komission olisi ilmoitettava Moldovan tasavallalle kirjallisesti tutkimuksen käynnistämisestä ja kuultava Moldovan tasavaltaa sopimuksen 166 artiklan 1 kohdan mukaisesti.

(13) Samoin olisi vahvistettava määräajat tutkimuksen aloittamiselle ja mahdollisten suojatoimenpiteiden aiheellisuuden määrittämiselle, jotta varmistetaan tällaisten määritysten nopea suorittaminen, jolloin parannetaan asianomaisten talouden toimijoiden oikeusturvaa.

(14) Ennen mahdollisten suojatoimenpiteiden soveltamista olisi suoritettava tutkimus, kuitenkin niin, että komissiolla on mahdollisuus soveltaa väliaikaisia suojatoimenpiteitä sopimuksen 167 artiklassa tarkoitetuissa kriittisissä olosuhteissa.

(15) Suojatoimenpiteitä olisi sovellettava ainoastaan sen laajuisina ja niin kauan, kuin ne ovat tarpeen vakavan haitan estämiseksi tai korjaamiseksi ja sopeutumisen helpottamiseksi. Suojatoimenpiteiden enimmäiskesto olisi määritettävä, ja olisi annettava tällaisten toimenpiteiden jatkamista ja uudelleentarkastelua koskevat erityissäännökset.

(16) Sopimuksen 148 artiklassa määrätään tiettyjä maataloustuotteita ja jalostettuja maataloustuotteita koskevasta toimenpiteiden kiertämisen ehkäisymekanismista. Myös tässä asetuksessa olisi säädettävä mahdollisuudesta suspendoida etuustullit enintään kuudeksi kuukaudeksi, kun mainittujen tuotteiden tuonti saavuttaa sopimuksen liitteessä XV-C määritellyt vuotuiset tuontimäärät.

(17) Avoimuuden vuoksi komission olisi esitettävä Euroopan parlamentille ja neuvostolle vuosittain kertomus sopimuksen täytäntöönpanosta sekä suojatoimenpiteiden ja toimenpiteiden kiertämisen ehkäisymekanismin soveltamisesta.

(18) Jotta voidaan varmistaa yhdenmukaiset edellytykset väliaikaisten ja lopullisten suojatoimenpiteiden hyväksymiselle, ennakkovalvontatoimenpiteiden määräämiselle, tutkimuksen päättämiselle ilman sopimuksessa määrättyjä toimenpiteitä ja toimenpiteiden ehkäisymekanismin täytäntöönpanolle, joista määrätään sopimuksessa, komissiolle olisi siirrettävä täytäntöönpanovaltaa. Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011 (3) mukaisesti.

(19) Ennakkovalvontatoimenpiteiden ja väliaikaisten suojatoimenpiteiden hyväksymisessä olisi noudatettava neuvoa-antavaa menettelyä, kun otetaan huomioon näiden toimenpiteiden vaikutukset ja niiden looginen järjestys suhteessa lopullisten suojatoimenpiteiden hyväksymiseen. Väliaikaisia suojatoimenpiteitä olisi hyväksyttävä, kun tällaisten toimenpiteiden määräämisen viivästyminen aiheuttaisi vaikeasti korjattavaa vahinkoa tai jotta voidaan estää kielteiset vaikutukset unionin markkinoiden tilanteeseen tuonnin kasvun seurauksena. Komission olisi hyväksyttävä välittömästi sovellettavia täytäntöönpanosäädöksiä, joilla määrätään väliaikaisia suojatoimenpiteitä, kun tämä on tarpeen asianmukaisesti perustelluissa erittäin kiireellisissä tapauksissa.

(20) Sellaisten täytäntöönpanosäädösten antamiseen, jotka koskevat päätöksen tekemistä etuustullien väliaikaisesta suspendoimisesta toimenpiteiden kiertämisen ehkäisymekanismin nojalla, olisi myös käytettävä neuvoa-antavaa menettelyä, sillä nämä säädökset on pantava täytäntöön nopeasti, kun sopimuksen liitteessä XV-C lueteltuihin tuoteluokkiin liittyvä kynnysarvo on saavutettu, koska niiden soveltamisaika on varsin lyhyt. Jotta voidaan estää kielteiset vaikutukset unionin markkinoiden tilanteeseen tuonnin kasvun seurauksena, komission olisi hyväksyttävä välittömästi sovellettavia täytäntöönpanosäädöksiä asianmukaisesti perustelluissa erittäin kiireellisissä tapauksissa.

(21) Tarkastelumenettelyä olisi sovellettava lopullisten suojatoimenpiteiden hyväksymisessä ja tällaisten toimenpiteiden uudelleentarkasteluissa,

OVAT HYVÄKSYNEET TÄMÄN ASETUKSEN:

I LUKU

YLEISET SÄÄNNÖKSET

1 artikla

Aihe ja soveltamisala

1. Tässä asetuksessa vahvistetaan säännökset sopimuksessa vahvistettujen suojalausekkeen ja toimenpiteiden kiertämisen ehkäisymekanismin täytäntöönpanoa varten.

2. Tätä asetusta sovelletaan Moldovan tasavallasta peräisin oleviin tuotteisiin.

2 artikla

Määritelmät

Tässä asetuksessa tarkoitetaan

1) ’tuotteella’ unionista tai Moldovan tasavallasta peräisin olevaa tavaraa; tutkimuksen kohteena oleva tuote saattaa erityisistä markkinaolosuhteista riippuen käsittää yhden tai useampia tullinimikkeitä tai niiden osia taikka muita unionin tuotannonalalla yleisesti käytettyjä tuoteluokitteluja;

2) ’asianomaisilla osapuolilla’ osapuolia, joihin kyseessä olevan tuotteen tuonti vaikuttaa;

3) ’unionin tuotannonalalla’ unionin alueella toimivien samankaltaisten tai suoraan kilpailevien tuotteiden tuottajien kokonaisuutta tai niitä unionin tuottajia, joiden yhteinen samankaltaisten tai suoraan kilpailevien tuotteiden tuotanto muodostaa pääosan unionin kyseisten tuotteiden kokonaistuotannosta, tai jos samankaltainen tai suoraan kilpaileva tuote on vain yksi useista tuotteista, joita unionin tuottajat tuottavat, unionin tuotannonalan katsotaan määräytyvän suhteessa niihin nimenomaisiin toimintoihin, joita kyseisen samankaltaisen tai suoraan kilpailevan tuotteen tuottamiseen sisältyy;

4) unionin tuotannonalan tilanteeseen kohdistuvalla ’vakavalla haitalla’ kyseisen tilanteen huomattavaa yleistä huononemista;

5) unionin tuotannonalan tilanteeseen kohdistuvalla ’vakavan haitan uhalla’ selvästi toteutumassa olevaa vakavaa haittaa;

6) ’siirtymäkaudella’ kymmenen vuoden jaksoa sopimuksen voimaantulosta.

II LUKU

SUOJATOIMENPITEITÄ KOSKEVAT SÄÄNNÖKSET

3 artikla

Periaatteet

1. Suojatoimenpide voidaan määrätä tämän asetuksen mukaisesti, jos Moldovan tasavallasta peräisin olevaa tuotetta tuodaan sitä koskevien tullien alentamisen tai poistamisen seurauksena unioniin sellaisina lisääntyneinä määrinä, joko absoluuttisesti mitattuna tai suhteessa unionin tuotantoon, ja sellaisissa olosuhteissa, että tuonti aiheuttaa tai uhkaa aiheuttaa vakavaa haittaa unionin tuotannonalalle.

2. Suojatoimenpide voi olla toinen seuraavista:

a) suspendoidaan sopimuksessa vahvistettu kyseiseen tuotteeseen sovellettava tullin lisäalennus;

b) korotetaan kyseisen tuotteen tulli määrään, joka ei ylitä alempaa seuraavista: — asianomaiseen tuotteeseen sovellettu suosituimmuustulli aikana, jona toimenpide toteutetaan; tai — liitteessä XV olevissa luetteloissa vahvistettu tullin perustaso sopimuksen 147 artiklan mukaisesti.

4 artikla

Menettelyn vireillepano

1. Komissio aloittaa menettelyn, kun jäsenvaltio tai unionin tuotannonalan puolesta toimiva oikeushenkilö tai yhteenliittymä, joka ei ole oikeushenkilö, sitä pyytää, tai komission omasta aloitteesta, jos komission mukaan on ilmeistä, että alustava näyttö on riittävä tutkimuksen aloittamiseksi, mikä määritetään 5 artiklan 5 kohdassa tarkoitettujen tekijöiden perusteella.

2. Pyyntöön on yleensä sisällytettävä seuraavat tiedot: asianomaisen tuotteen tuonnin lisääntyminen absoluuttisesti ja suhteellisesti ilmaistuna, lisääntyneen tuonnin osuus kotimaan markkinoista sekä unionin tuotannonalaa koskevat myynnin, tuotannon, tuottavuuden, kapasiteetin käyttöasteen, voittojen ja tappioiden sekä työllisyyden tason muutokset.

3. Menettely voidaan panna vireille myös siinä tapauksessa, että yhteen tai useampaan jäsenvaltioon keskittynyt tuonti lisääntyy äkillisesti, jos alustava näyttö on riittävä tutkimuksen aloittamiseksi, mikä määritetään 5 artiklan 5 kohdassa tarkoitettujen tekijöiden perusteella.

4. Jäsenvaltion on ilmoitettava komissiolle, jos Moldovan tasavallasta tulevan tuonnin kehitys näyttää antavan aihetta suojatoimenpiteiden käyttöönottoon. Tähän ilmoitukseen on sisällytettävä 1 ja 2 kohdassa sekä soveltuvin osin 3 kohdassa mainittu näyttö.

5. Komissio ilmoittaa jäsenvaltioille, kun se 1 kohdan mukaisesti saa menettelyn aloittamista koskevan pyynnön tai katsoo, että on asianmukaista aloittaa menettely sen omasta aloitteesta.

6. Jos on ilmeistä, että menettelyn vireillepanoon on riittävä alustava näyttö, komissio panee menettelyn vireille ja julkaisee tutkimusten vireillepanoa koskevan ilmoituksen Euroopan unionin virallisessa lehdessä. Menettely pannaan vireille kuukauden kuluessa siitä, kun komissio on 1 kohdan mukaisesti saanut pyynnön.

7. Edellä 6 kohdassa tarkoitetussa ilmoituksessa

a) on oltava yhteenveto saaduista tiedoista ja edellytettävä, että kaikki asiaa koskevat tiedot toimitetaan komissiolle;

b) on vahvistettava määräaika, jonka kuluessa asianomaiset osapuolet voivat ilmoittaa kirjallisesti kannastaan ja antaa tietoja komissiolle, jos nämä kannat ja tiedot on otettava huomioon menettelyn aikana;

c) on asetettava määräaika, jonka kuluessa asianomaiset osapuolet voivat pyytää komissiota kuulemaan niitä suullisesti 5 artiklan 9 kohdan mukaisesti.

5 artikla

Tutkimus

1. Edellä 4 artiklan 6 kohdassa tarkoitetun ilmoituksen julkaisemisen jälkeen komissio suorittaa tutkimuksen.

2. Komissio voi pyytää jäsenvaltioita toimittamaan tietoja, jolloin jäsenvaltioiden on toteutettava tarvittavat toimenpiteet pyynnön noudattamiseksi. Jos näillä tiedoilla on yleistä merkitystä eivätkä ne ole 11 artiklan mukaisia luottamuksellisia tietoja, ne lisätään muihin kuin luottamuksellisiin tietoihin tämän artiklan 8 kohdan mukaisesti.

3. Tutkimus päätetään mahdollisuuksien mukaan kuuden kuukauden kuluessa sen aloittamisesta. Tätä aikarajaa voidaan pidentää kolmella kuukaudella poikkeuksellisissa olosuhteissa, esimerkiksi jos asianomaisten osapuolten lukumäärä on epätavallisen suuri tai jos markkinatilanne on monimutkainen. Komissio ilmoittaa kaikille asianomaisille osapuolille tällaisesta pidennyksestä ja sen perusteista.

4. Komissio kerää kaikki tiedot, joita se pitää tarpeellisina sen määrittämiseksi, täyttyvätkö 3 artiklan 1 kohdassa säädetyt edellytykset, ja pyrkii tarvittaessa tarkistamaan nämä tiedot.

5. Tutkimuksessa, jossa määritetään, aiheuttaako lisääntynyt tuonti vakavaa haittaa tai voiko se aiheuttaa vakavaa haittaa unionin tuotannonalalle, komissio arvioi kaikki asian kannalta merkitykselliset objektiiviset ja määrällisesti ilmaistavissa olevat tekijät, joilla on vaikutusta unionin tuotannonalan tilanteeseen ja joita ovat erityisesti kyseisen tuotteen tuonnin lisääntyminen absoluuttisesti ja suhteellisesti ilmaistuna, lisääntyneen tuonnin osuus kotimaan markkinoista sekä myynnin, tuotannon, tuottavuuden, kapasiteetin käyttöasteen, voittojen ja tappioiden sekä työllisyyden tason muutokset. Tämä luettelo ei ole tyhjentävä, ja komissio voi vakavan haitan tai vakavan haitan uhan olemassaoloa määrittäessään ottaa huomioon myös muita olennaisia tekijöitä, kuten varastot, hinnat, sijoitetun pääoman tuoton ja kassavirran.

6. Tietoja 4 artiklan 7 kohdan b alakohdan mukaisesti antaneet asianomaiset osapuolet ja Moldovan tasavallan edustajat voivat kirjallisesta pyynnöstä tarkastella kaikkia komissiolle tutkimuksen yhteydessä toimitettuja tietoja, lukuun ottamatta unionin tai sen jäsenvaltioiden viranomaisten laatimia sisäisiä asiakirjoja, jos tiedot ovat merkityksellisiä niiden etujen puolustamiseksi eivätkä ne ole 11 artiklan mukaisia luottamuksellisia tietoja ja jos komissio käyttää niitä tutkimuksessa. Asianomaiset osapuolet voivat esittää komissiolle näitä tietoja koskevat näkemyksensä. Komissio ottaa näkemykset huomioon, jos niiden tueksi esitetään riittävä alustava näyttö.

7. Komissio varmistaa, että kaikki tutkimuksessa käytettävät tiedot ja tilastot ovat saatavilla ja että ne ovat edustavia, ymmärrettäviä, avoimia ja todennettavia.

8. Heti kun tekniset edellytykset sen mahdollistavat, komissio perustaa salasanasuojatun yhteyden muihin kuin luottamuksellisiin tietoihin (verkkofoorumi), jota se hallinnoi ja jonka kautta välitetään kaikki olennaiset tiedot, jotka eivät ole 11 artiklassa tarkoitetulla tavalla luottamuksellisia. Pääsy verkkofoorumiin myönnetään Euroopan parlamentille, jäsenvaltioille ja asianomaisille osapuolille.

9. Komissio kuulee asianomaisia osapuolia erityisesti, jos ne ovat tehneet kuulemista koskevan kirjallisen pyynnön Euroopan unionin virallisessa lehdessä julkaistussa ilmoituksessa asetetussa määräajassa ja jos pyynnössä osoitetaan, että tutkimuksen lopputulos saattaa vaikuttaa niihin ja että on erityisiä syitä, joiden vuoksi niitä pitäisi kuulla suullisesti. Komissio kuulee asianomaisia osapuolia myöhemmin uudelleen, jos tähän on erityisiä syitä.

10. Jollei tietoja toimiteta komission vahvistamissa määräajoissa tai jos tutkimus vaikeutuu merkittävästi, komissio voi tehdä päätelmät saatavilla olevien tietojen perusteella. Jos komissio toteaa, että asianomainen osapuoli tai kolmas osapuoli on toimittanut sille vääriä tai harhaanjohtavia tietoja, se jättää tällaiset tiedot huomiotta ja voi käyttää saatavilla olevia tietoja.

11. Komissio ilmoittaa Moldovan tasavallalle kirjallisesti tutkimuksen aloittamisesta.

6 artikla

Ennakkovalvontatoimenpiteet

1. Komissio voi hyväksyä täytäntöönpanosäädöksillä Moldovan tasavallasta tulevaa tuontia koskevia ennakkovalvontatoimenpiteitä, jos tuotteen tuonnin kehitys on sensuuntaista, että se voi aiheuttaa jonkin 3 artiklan 1 kohdassa tai 4 artiklan 1 tai 3 kohdassa tarkoitetuista tilanteista. Nämä täytäntöönpanosäädökset hyväksytään 13 artiklan 3 kohdassa tarkoitettua neuvoa-antavaa menettelyä noudattaen.

2. Ennakkovalvontatoimenpiteet ovat voimassa rajoitetun ajan. Jollei toisin säädetä, ennakkovalvontatoimenpiteiden voimassaoloaika päättyy niiden käyttöönottoa välittömästi seuraavan kuuden kuukauden jälkeisen toisen kuuden kuukauden jakson päättyessä.

7 artikla

Väliaikaisten suojatoimenpiteiden määrääminen

1. Komissio hyväksyy täytäntöönpanosäädöksillä väliaikaisia suojatoimenpiteitä kriittisissä olosuhteissa, joissa viivytykset suojatoimenpiteiden määräämisessä aiheuttaisivat vaikeasti korjattavissa olevaa vahinkoa, kun 5 artiklan 5 kohdassa tarkoitettuihin tekijöihin perustuvan alustavan määrityksen perusteella on saatu riittävä alustava näyttö siitä, että Moldovan tasavallasta peräisin olevan tuotteen tuonti on lisääntynyt sopimuksen 147 artiklan mukaisesti liitteeseen XV sisältyvän tullien poistoluettelon mukaisen tullien alentamisen tai poistamisen seurauksena ja että tällainen tuonti aiheuttaa vakavaa haittaa tai uhkaa aiheuttaa vakavaa haittaa unionin tuotannonalalle. Nämä täytäntöönpanosäädökset hyväksytään tämän asetuksen 13 artiklan 3 kohdassa tarkoitettua neuvoa-antavaa menettelyä noudattaen.

2. Asianmukaisesti perustelluissa erittäin kiireellisissä tapauksissa, kuten 3 kohdassa tarkoitetussa tapauksessa, komissio hyväksyy välittömästi sovellettavia täytäntöönpanosäädöksiä, joilla määrätään väliaikaisia suojatoimenpiteitä 13 artiklan 5 kohdassa tarkoitettua menettelyä noudattaen.

3. Jos jäsenvaltio pyytää komissiota toimimaan välittömästi ja jos 1 kohdassa säädetyt edellytykset täyttyvät, komissio tekee päätöksen viiden työpäivän kuluessa pyynnön vastaanottamisesta.

4. Väliaikaisia suojatoimenpiteitä sovelletaan enintään 200 kalenteripäivän ajan.

5. Jos väliaikaiset suojatoimenpiteet kumotaan, koska tutkimus osoittaa, etteivät 3 artiklan 1 kohdassa säädetyt edellytykset täyty, näiden väliaikaisten suojatoimenpiteiden mukaisesti kannetut tullit palautetaan ilman eri toimenpiteitä.

6. Väliaikaisia suojatoimenpiteitä sovelletaan kaikkiin niiden voimaantulopäivän jälkeen vapaaseen liikkeeseen luovutettuihin tuotteisiin.

8 artikla

Tutkimuksen ja menettelyn päättäminen ilman toimenpiteitä

1. Jos lopullisesti vahvistettujen tosiasioiden perusteella todetaan, että 3 artiklan 1 kohdassa vahvistetut edellytykset eivät täyty, komissio hyväksyy täytäntöönpanosäädöksellä päätöksen tutkimuksen ja menettelyn päättämisestä ja julkaisee päätöksen Euroopan unionin virallisessa lehdessä. Tämä täytäntöönpanosäädös hyväksytään 13 artiklan 4 kohdassa tarkoitettua tarkastelumenettelyä noudattaen.

2. Komissio julkaisee kertomuksen, jossa se esittää havaintonsa ja perustellut päätelmänsä, jotka se on tehnyt kaikista asiaankuuluvista tosiseikoista ja oikeudellisista seikoista, ottaen huomioon 11 artiklan mukaisen luottamuksellisten tietojen suojan.

9 artikla

Lopullisten suojatoimenpiteiden määrääminen

1. Jos lopullisesti vahvistettujen tosiasioiden perusteella todetaan, että 3 artiklan 1 kohdassa vahvistetut edellytykset täyttyvät, komissio pyytää Moldovan tasavallan viranomaisia käymään neuvotteluja sopimuksen 160 artiklan 2 kohdan mukaisesti. Jos tyydyttävään ratkaisuun ei ole päästy 30 päivän kuluessa, komissio voi hyväksyä täytäntöönpanosäädöksillä lopullisia suojatoimenpiteitä. Nämä täytäntöönpanosäädökset hyväksytään tämän asetuksen 13 artiklan 4 kohdassa tarkoitettua tarkastelumenettelyä noudattaen.

2. Komissio julkaisee kertomuksen, joka sisältää yhteenvedon määritystä koskevista olennaisista tosiasioista ja huomioista, ottaen huomioon 11 artiklan mukaisen luottamuksellisten tietojen suojan.

10 artikla

Suojatoimenpiteiden kesto ja uudelleentarkastelu

1. Suojatoimenpide on voimassa ainoastaan niin kauan, kuin on tarpeen unionin tuotannonalaan kohdistuvan vakavan haitan estämiseksi tai poistamiseksi ja sopeutumisen helpottamiseksi. Voimassaoloaika on enintään kaksi vuotta, jollei sitä pidennetä 3 kohdan nojalla.

2. Suojatoimenpide on voimassa, kunnes 3 kohdassa tarkoitetun uudelleentarkastelun tulokset on saatu.

3. Suojatoimenpiteen alkuperäistä kestoa voidaan pidentää enintään kahdella vuodella, jos komissio uudelleentarkastelun yhteydessä toteaa, että toimenpide on edelleen tarpeen unionin tuotannonalaan kohdistuvan vakavan haitan estämiseksi tai poistamiseksi ja että on näyttöä siitä, että unionin tuotannonala on sopeutumassa tilanteeseen.

4. Ennen mahdollista 3 kohdan mukaista pidennystä on tehtävä tutkimus, kun jäsenvaltio tai unionin tuotannonalan puolesta toimiva oikeushenkilö tai yhteenliittymä, joka ei ole oikeushenkilö, on pyytänyt tutkimuksen aloittamista tai kun tutkimus on aloitettu komission omasta aloitteesta, jos 5 artiklan 5 kohdassa tarkoitettujen tekijöiden perusteella määritettävä alustava näyttö riittää osoittamaan, että 3 kohdassa säädetyt edellytykset täyttyvät.

5. Tutkimuksen aloittamisesta on julkaistava ilmoitus Euroopan unionin virallisessa lehdessä soveltuvin osin 4 artiklan 6 ja 7 kohdan mukaisesti. Tutkimus on suoritettava ja mahdolliset tämän artiklan 3 kohdan mukaiset pidennystä koskevat päätökset on tehtävä soveltuvin osin 5, 8 ja 9 artiklan mukaisesti.

6. Suojatoimenpiteen kokonaiskesto on enintään neljä vuotta, mukaan lukien mahdollisen väliaikaisen suojatoimenpiteen soveltamisjakso sekä alkuperäinen soveltamisjakso ja sen pidennys.

7. Suojatoimenpidettä ei sovelleta siirtymäkauden päättymisen jälkeen, ellei Moldovan tasavalta anna siihen suostumusta.

11 artikla

Luottamuksellisuus

1. Tämän asetuksen mukaisesti saatuja tietoja saa käyttää ainoastaan siihen tarkoitukseen, jota varten ne on pyydetty.

2. Mitään tämän asetuksen nojalla saatuja luottamuksellisia tietoja tai luottamuksellisesti toimitettuja tietoja ei saa ilmaista muutoin kuin tiedot toimittaneen tahon nimenomaisella suostumuksella.

3. Luottamuksellista käsittelyä koskevassa pyynnössä on ilmoitettava, miksi tiedot ovat luottamuksellisia. Jos tietojen toimittaja pyytää, että tietoja ei saateta julkisiksi eikä ilmaista kokonaan tai yhteenvetona, ja jos kyseinen pyyntö ei ole perusteltu, tiedot voidaan kuitenkin jättää ottamatta huomioon.

4. Tietoja pidetään joka tapauksessa luottamuksellisina, jos niiden ilmaiseminen saattaa aiheuttaa merkittäviä kielteisiä seurauksia sille, joka ne on toimittanut tai joka on ollut niiden lähteenä.

5. Edellä olevat 1–4 kohta eivät ole esteenä sille, että unionin viranomaiset viittaavat yleisiin tietoihin ja erityisesti sellaisiin syihin, joihin tämän asetuksen nojalla tehdyt päätökset perustuvat. Näiden viranomaisten on kuitenkin otettava huomioon asianomaisten luonnollisten henkilöiden ja oikeushenkilöiden oikeutetut edut sen suhteen, että kyseisten henkilöiden liikesalaisuuksia ei paljasteta.

III LUKU

TOIMENPITEIDEN KIERTÄMISEN EHKÄISYMEKANISMI

12 artikla

Toimenpiteiden kiertämisen ehkäisymekanismi tiettyjä maataloustuotteita ja jalostettuja maataloustuotteita varten

1. Sopimuksen liitteessä XV-C luetelluille tuotteille määritetään keskimääräinen vuotuinen tuontimäärä, johon sovelletaan sopimuksen 148 artiklassa vahvistettua toimenpiteiden kiertämisen ehkäisymekanismia. Asianmukaisesti perustelluissa erittäin kiireellisissä tapauksissa, joissa sopimuksen liitteessä XV-C yhdelle tai useammalle tuoteluokalle jonakin 1 päivästä tammikuuta alkavana vuonna osoitettu tuontimäärä saavutetaan, ja ellei komissio ole saanut tältä osin pätevää perustelua Moldovan tasavallalta, komissio antaa välittömästi sovellettavan täytäntöönpanosäädöksen tämän asetuksen 13 artiklan 5 kohdassa tarkoitetun menettelyn mukaisesti. Tällaisella säädöksellä komissio voi joko päättää väliaikaisesti suspendoida kyseiseen tuotteeseen tai kyseisiin tuotteisiin sovellettavan etuustullin tai päättää, että tällainen suspendointi ei ole aiheellinen.

2. Etuustullin väliaikaista suspendointia sovelletaan enintään kuuden kuukauden ajan etuustullin suspendointia koskevan päätöksen julkaisupäivästä. Ennen tällaisen kuuden kuukauden jakson päättymistä ja etuustullien suspendointiin liittyvissä asianmukaisesti perustelluissa erittäin kiireellisissä tapauksissa komissio voi 13 artiklan 5 kohdan mukaisesti hyväksyä välittömästi sovellettavan täytäntöönpanosäädöksen, jolla päätetään kyseisen etuustullin väliaikainen suspendointi, jos se katsoo, että kyseisen tuoteluokan tuonti, joka ylittää sopimuksen liitteessä XV-C tarkoitetun määrän, on seurausta Moldovan tasavallan tuotantotason ja vientikapasiteetin muutoksesta kyseessä olevan tuotteen tai kyseessä olevien tuotteiden osalta.

3. Tässä luvussa vahvistetun mekanismin soveltaminen ei vaikuta II luvussa tarkoitettujen toimenpiteiden soveltamiseen. Molempien lukujen säännösten nojalla toteutettuja toimenpiteitä ei kuitenkaan saa soveltaa samanaikaisesti samaan tuotteeseen tai samoihin tuotteisiin.

IV LUKU

KOMITEAMENETTELY JA LOPPUSÄÄNNÖKSET

13 artikla

Komiteamenettely

1. Edellä olevien 6–10 artiklan soveltamiseksi komissiota avustaa Euroopan parlamentin ja neuvoston asetuksen (EU) 2015/478 (4) 3 artiklan 1 kohdalla perustettu suojatoimenpidekomitea, jäljempänä ’komitea’. Tämä komitea on asetuksessa (EU) N:o 182/2011 tarkoitettu komitea.

2. Edellä olevan 12 artiklan soveltamiseksi komissiota avustaa Euroopan parlamentin ja neuvoston asetuksen (EU) N:o 1308/2013 (5) 229 artiklan 1 kohdalla perustettu maatalouden yhteisen markkinajärjestelyn komitea ja jalostettujen maataloustuotteiden osalta Euroopan parlamentin ja neuvoston asetuksen (EU) N:o 510/2014 (6) 44 artiklan 1 kohdalla perustettu liitteeseen I kuulumattomien jalostettujen maataloustuotteiden kauppaa koskevia horisontaalisia kysymyksiä käsittelevä komitea. Nämä komiteat ovat asetuksessa (EU) N:o 182/2011 tarkoitettuja komiteoita.

3. Kun viitataan tähän kohtaan, sovelletaan asetuksen (EU) N:o 182/2011 4 artiklaa.

4. Kun viitataan tähän kohtaan, sovelletaan asetuksen (EU) N:o 182/2011 5 artiklaa.

5. Kun viitataan tähän kohtaan, sovelletaan asetuksen (EU) N:o 182/2011 8 artiklaa yhdessä sen 4 artiklan kanssa.

6. Jos asetuksen (EU) N:o 182/2011 3 artiklan 5 kohdan mukaisesti noudatetaan kirjallista menettelyä toimenpiteiden hyväksymiseksi tämän artiklan 3 kohdan nojalla, kyseinen menettely päätetään tuloksettomana, jos puheenjohtaja asettamassaan määräajassa niin päättää tai komitean jäsenten enemmistö, sellaisena kuin se on määritelty asetuksen (EU) N:o 182/2011 5 artiklan 1 kohdassa, niin pyytää.

14 artikla

Kertomus

1. Komissio esittää Euroopan parlamentille ja neuvostolle vuosittain kertomuksen tämän asetuksen ja sopimuksen V osaston soveltamisesta ja täytäntöönpanosta sekä niissä säädettyjen ja määrättyjen velvoitteiden noudattamisesta.

2. Kertomukseen sisältyy muun muassa tietoja väliaikaisten ja lopullisten suojatoimenpiteiden ja ennakkovalvontatoimenpiteiden soveltamisesta, tutkimuksen ja menettelyn päättämisestä ilman toimenpiteitä sekä toimenpiteiden kiertämisen ehkäisymekanismin soveltamisesta.

3. Kertomuksessa esitetään yhteenveto Moldovan tasavallan kanssa käytävää kauppaa koskevista tilastoista ja kaupan kehittymisestä.

4. Euroopan parlamentti voi kuukauden kuluessa komission kertomuksen esittämisestä kutsua komission asiasta vastaavan valiokuntansa erityiskokoukseen esittelemään ja selvittämään tämän asetuksen täytäntöönpanoon liittyviä asioita.

5. Komissio julkaisee kertomuksen viimeistään kolmen kuukauden kuluttua sen esittämisestä Euroopan parlamentille ja neuvostolle.

15 artikla

Voimaantulo

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Strasbourgissa 9 päivänä maaliskuuta 2016. Euroopan parlamentin puolesta Puhemies M. SCHULZ Neuvoston puolesta Puheenjohtaja J. A. HENNIS-PLASSCHAERT

(1) Euroopan parlamentin kanta, vahvistettu 3. helmikuuta 2016 (ei vielä julkaistu virallisessa lehdessä), ja neuvoston päätös, tehty 29. helmikuuta 2016.

(2) Neuvoston päätös 2014/492/EU, annettu 16 päivänä kesäkuuta 2014, Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisen assosiaatiosopimuksen allekirjoittamisesta Euroopan unionin puolesta ja sopimuksen väliaikaisesta soveltamisesta (EUVL L 260, 30.8.2014, s. 1).

(3) Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).

(4) Euroopan parlamentin ja neuvoston asetus (EU) 2015/478, annettu 11 päivänä maaliskuuta 2015, tuontiin sovellettavasta yhteisestä järjestelmästä (EUVL L 83, 27.3.2015, s. 16).

(5) Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).

(6) Euroopan parlamentin ja neuvoston asetus (EU) N:o 510/2014, annettu 16 päivänä huhtikuuta 2014, tiettyihin maataloustuotteiden jalostuksessa tuotettuihin tavaroihin sovellettavasta kauppajärjestelmästä sekä neuvoston asetusten (EY) N:o 1216/2009 ja (EY) N:o 614/2009 kumoamisesta (EUVL L 150, 20.5.2014, s. 1).